REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/217-22

27. decembar 2022. godine

B e o g r a d

ZAPISNIK

SEDME SEDNICE ODBORA ZA ZAŠTITU ŽIVOTNE SREDINE,

ODRŽANE 27. DECEMBRA 2022. GODINE

 Sednica je počela u 11,04 časova.

Sednicom je predsedavao Aleksandar Jovanović, predsednik Odbora.

 Pored predsedavajućeg Odbora, sednici su prisustvovali članovi Odbora: Milimir Vujadinović, zamenik predsednika odbora, Dušan Radojević, Dušan Marić, Marijan Rističević, Milan Glušac, Ivan Karić, Dejan Bulatović, Zoran Stojanović, Ivana Parlić, Branimir Jovančićević, Jasmin Hodžić i Enis Imamović, kao i zamenici članova Odbora: Milija Miletić, Marija B. Jovanović, Branislav Josifović, Zoran Radojičić, Dušan Radosavljević i Đorđe Pavićević.

 Sednici Odbora prisustvovao je i narodni poslanik Marko Atlagić.

 Sednici nisu prisustvovali članovi Odbora: Darko Jovanović, Marko Mladenović, Dalibor Šćekić i Radomir Lazović.

Sednici su, po pozovu, prisustvovali i predstavnici Direktorata za radijacionu i nuklearnu sigurnost i bezbednost Srbije: Branko Brajić, pomoćnik direktora i Vedrana Vuletić, Šef Odseka za monitoring, kontrolu i vanredne situacije.

Predsednik Odbora je u Sazivu predložio sledeći

D n e v n i r e d :

1. Razmatranje Osnove za pristupanje Republike Srbije Sporazumu između Evropske zajednice za atomsku energiju (Euratom) i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije (ECURIE) i teksta Sporazuma između Evropske zajednice za atomsku energiju (Euratom) i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije (ECURIE) (03 Broj: 337-2812/22 od 16. decembra 2022. godine), radi davanja saglasnosti nadležnog odbora za privremenu primenu Sporazuma do njegovog stupanja na snagu;

2. Razno.

Zamenik predsednika Odbora Milimir Vujadinović predložio je da se sa predloženog dnevnog reda povuče tačka 2. Razno, jer smatra da tačka Razno sama po sebi nije definisana na neki pravi način, da obično pod tačkom Razno postoji nekakav okvirni materijal o kom se raspravlja, a da to sada nije slučaj, kao i da u okviru prve tačke Odbor ima adekvatne sagovornike, stručnjake iz oblasti o kojoj se raspravlja, a za Razno Odbor nema apsolutno nikakvog sagovornika, pa da iz tog razloga veruje da bi se rasprava po toj tački dnevnog reda pretvorila u jednu borbu za dnevnopolitičko sticanje poena.

Predsednik Odbora Aleksandar Jovanović objasnio je da je predložio da na dnevnom redu bude i tačka Razno, zbog neusaglašenih stavova po nekim pitanjima, koji su rezultirali time da na nekim od prethodnih sednica Odbora nije bilo kvoruma za odlučivanje, pa je želeo da se i o tome razgovara, kako se to više ne bi dešavalo, jer nikome nije u interesu da ovaj Odbor funkcioniše na način na koji je radio do sada.

Zamenik predsednika Odbora Milimir Vujadinović predložio je da predsednik Odbora sazove posebnu sednicu, na kojoj bi ponovo razgovarati o principima rada Odbora ili nekakvu vrstu kolegijuma, o kome se Odbor ranije dogovorio, na kome će se razgovarati kako će dalje raditi Odbor.

Predsednik Odbora Aleksandar Jovanović ukazao je na to da se u međuvremenu dogodio akcident u Pirotu, o kome treba da se razgovara.

Član Odbora Branimir Jovančićević predložio je da se dnevni red dopuni tačkom koja bi se odnosila na veliki akcident koji se desio na teritoriji države Srbije, u Pirotu, navodeći da bi Odbor o tome trebalo da zauzme stav.

Zamenik člana Odbora Radomira Lazovića, Đorđe Pavićević izneo je stav da je tačka razno uobičajena na sednicama, kao i da za tu tačku nije potreban nikakav materijal jer se unapred ne može znati o čemu će se raspravljati pod tačkom Razno. Istakao je da ne vidi smisao svog učešća na sednici Odbora ukoliko se skine tačka Razno sa dnevnog reda.

Članica odbora Ivana Parlić istakla je da je zaista nedopustivo da se uopšte postavlja pitanje da li će se govoriti o onom što je nazvano Razno, a to što može biti nazvano i hitno, jer u vreme kada je ova sednica sazvana nismo znali kakva će se katastrofa desiti. Insistirala je da se na sednici Odbora govori o, po njenom mišljenju, najvažnijoj stvari danas u Srbiji, o Pirotu, jer bi taj razgovor, po njenom mišljenju, predstavljao razgovor o tome šta se dešava u Srbiji, koje su posledice nestručnosti kadrova SNS.

Član Odbora Marijan Rističević ukazao je na to da se ne vodi rasprava o dopunama dnevnog reda, već treba da predlože svi dopune dnevnog reda i Odbor se o njima izjašnjava.

Član Odbora Dušan Marić istakao je da je dobra ideja da se održi jedna posebna sednica o radu Odbora, jer, po njegovom mišljenju, iako je Odbor održao nekoliko maratonskih sednica, rezultati rada, rezultati koji imaju nekakvu korist za građane Republike Srbije, nisu nikakvi, kao da se Odbor nije ni sastajao, osim ako neko za rezultate svog rada ne smatra svoju političku promociju.

Član Odbora Zoran Stojanović istakao je da je prvi put za 23 godine, koliko se bavi politikom (bio je u pet mandata odbornik u Skupštini opštine, a sada je u drugom mandatu narodni poslanik u Narodnoj skupštini), čuo da neko predlaže da se tačka dnevnog reda Razno povuče sa dnevnog reda. Ukazao je na to da je ovaj odbor mesto na kome treba da se raspravlja o situaciji u Pirotu. S obzirom na to da je pod tačkom Razno planirao da govori, iskoristio je priliku da ukaže na veliki problem koji Surdulica i Vladičin Han i ceo kraj ima sa fabrikom „Knauf“. Rekao je da očekuje od Odbora da ozbiljnije pristupi problemima koje danas u Srbiji imamo, istakavši da bi bilo nezahvalno i da se šalje loša slika građanima i celoj Srbiji, da Odbor za zaštitu životne sredine bude nem ili neuk ili nedovoljno efikasan da reaguje kod ovakvog problema kakav se desio pre neki dan u Pirotu.

Član Odbora Branislav Josifović ukazao je na to da je predsednik Odbora trebalo da pozove na sednicu predstavnika grada, predstavnika gradskog štaba za vanredne situacije, predstavnike Ministarstva za zaštitu životne sredine, nadležnog ministarstva u čijoj je nadležnosti Železnica Srbije da bi Odbor imao adekvatne sagovornike, kako bi ljudi koji su na terenu, koji rešavaju problem, mogli da izveste Odbor o tome kakva je situacija, koji su koraci preduzeti, da bi Odbor mogao da donese neke zaključke.

Predsednik Odbora Aleksandar Jovanović rekao je da nije u situaciji da na vreme pozove ljude, jer ovo nije redovna situacija, već je vanredna situacija. Naveo je da postoje i zvanični izveštaji Zavoda za javno zdravlje u Pirotu.

Član Odbora Marijan Rističević predložio je da se povuče tačka 2. Razno iz predloženog dnevnog reda.

Član Odbora Enis Imamović predložio je dopunu predloženog dnevnog reda tačkom koja glasi: Analiza inicijalnih informacija o obaveštavanju javnosti o akcidentu u Pirotu na javnom servisu i medijima sa nacionalnom pokrivenošću, te odgovornosti nadležnih državnih organa o plasiranju informacija o akcidentu. Rekao je da ne vidi razlog da se tačka dnevnog reda Razno povuče, kao i da bi to predstavljalo presedan u Narodnoj skupštini. Istakao je da mu je peti mandat kao narodnom poslaniku i da nije učestvovao ni na jednom odboru gde je predloženo da se povuče tačka dnevnog reda, kao i da je većinom odbora, kojima je prisustvovao, predsedavao neko od kadrova SNS-a, pa je mišljenja da kada SNS-u odgovara da se razmatra o raznim stvarima koje se tiču ili ne tiču dnevnog reda, onda je tačka Razno u redu, ali kada je interes javnosti u pitanju i kada su ovakvi nepredviđeni akcidenti u pitanju, onda ne možemo da razgovaramo čak ni o tački Razno. Naveo je da ne vidi razlog zbog čega Odbor ne bi zvanično pokrenuo inicijativu da se razmatraju okolnosti o nastanku akcidenta, o odgovornosti nadležnih i odgovornosti medija koje građani plaćaju, kao što je javni servis, i medija koji imaju nacionalnu pokrivenost u Republici Srbiji koji plasiraju javnosti informacije od javnog značaja. Rekao je da Odbor ne bi ulazio u detalje, u suštinske analize, u tačne koncentracije amonijaka u vazduhu itd, ali da je potrebno da Odbor pokrene zvaničnu inicijativu, što i jeste obaveza Odbora za zaštitu životne sredine da se razmatra o jednom velikom akcidentu koji se desio.

Član Odbora Branimir Jovančićević rekao je da članovi odbora treba da pripomognu u davanju rešenja, istakavši da se on bavi zagađenjima voda i amonijakom, kao zagađujućom supstancom i kao sirovinom za dobijanje veštačkih đubriva i polimera. Pozivao je, bez obzira da li će to biti kao zvanična tačka dnevnog reda ili ne, sve one koji su zainteresovani da čuju ono što ima nameru da im kaže.

Članica odbora Ivana Parlić podržala je predloge Enisa Imamovića i Branimira Jovančićevića i istakla da građani Srbije treba znaju da nije samo Pirot ugrožen, da amonijak putuje od Šapca do Pirota, kroz celu Srbiju, da se gomila u Šapcu, gde se nalaze tone i tone opasnog, zapaljivog opasnog otpada koji se gomila i to dozvolama koje izdaje Ministarstvo za zaštitu životne sredine, što može dovesti do toga da sutra dođe do tragedije u Šapcu ili u bilo kom drugom mestu, pa da se radi o nečemu što nije lokalna stvar, već nacionalna.

Odbor je, sa devet glasova za i šest glasova protiv, prihvatio predlog Milimira Vujadinovića i Marijana Rističevića da se sa predloženog dnevnog reda povuče tačka 2. Razno.

Odbor nije usvojio predlog Branimira Jovančićevića da se dnevni red dopuni tačkom koja bi se odnosila na akcident koji se desio na u Pirotu (sa pet glasova za, a devet članova Odbora nije glasalo).

 Odbor nije usvojio predlog Enisa Imamovića da se dnevni red dopuni tačkom: Analiza inicijalnih informacija o obaveštavanju javnosti o akcidentu u Pirotu na javnom servisu i medijima sa nacionalnom pokrivenošću, te odgovornosti nadležnih državnih organa o plasiranju informacija o akcidentu (sa pet glasova za, a devet članova Odbora nije glasalo).

 Odbor je sa 11 glasova za, jednim glasom protiv, a dva člana Odbora nisu glasala, utvrdio

D n e v n i r e d :

 1. Razmatranje Osnove za pristupanje Republike Srbije Sporazumu između Evropske zajednice za atomsku energiju (Euratom) i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije (ECURIE) i teksta Sporazuma između Evropske zajednice za atomsku energiju (Euratom) i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije (ECURIE) (03 Broj: 337-2812/22 od 16. decembra 2022. godine), radi davanja saglasnosti nadležnog odbora za privremenu primenu Sporazuma do njegovog stupanja na snagu.

Prva tačka dnevnog reda - **Razmatranje Osnove za pristupanje Republike Srbije Sporazumu između Evropske zajednice za atomsku energiju (Euratom) i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije (ECURIE) i teksta Sporazuma između Evropske zajednice za atomsku energiju (Euratom) i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije (ECURIE) (03 Broj: 337-2812/22 od 16. decembra 2022. godine), radi davanja saglasnosti nadležnog odbora za privremenu primenu Sporazuma do njegovog stupanja na snagu**

Predsednik Odbora konstatovao je da je Vlada Republike Srbije dostavila Odboru za zaštitu životne sredine, kao nadležnom odboru, Osnove za pristupanje Republike Srbije Sporazumu između Evropske zajednice za atomsku energiju i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije i tekst Sporazuma radi davanja saglasnosti za privremenu primenu Sporazuma do njegovog stupanja na snagu u skladu sa članom 8. stav 1. Zakona o zaključivanju i izvršavanju međunarodnih ugovora. Naveo je da je članom 8. stav 1. Zakona o zaključivanju i izvršavanju međunarodnih ugovora, propisano da Vlada, izuzetno po dobijanju saglasnosti nadležnog odbora Narodne skupštine, može ovlastiti delegaciju Republike Srbije da prihvati da se međunarodni ugovor koji se potvrđuje u celini ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokrenut u roku od 30 dana do datuma njegovog potpisivanja.

Branko Brajić, pomoćnik direktora Direktorata za radijacionu i nuklearnu sigurnost i bezbednost Srbije obavestio je Odbor da je Vlada, na osnovu člana 8. Zakona o potvrđivanju i izvršavanju međunarodnih ugovora, podnela nadležnom odboru Narodne skupštine Republike Srbije na saglasnost da se ovaj sporazum primenjuje i pre njegove ratifikacije, odnosno donošenja zakona o ratifikaciji, potvrđivanju sporazuma u Narodnoj skupštini Republike Srbije. Naveo je dva osnovna razloga za to, od kojih je jedan suštinske prirode, a drugi je formalne prirode. Razlog suštinske prirode je to što se ovim sporazumom nameće obaveza zemljama članicama EU i zemljama nečlanicama, koje ga prihvate, da odmah vrše razmenu informacija među sobom u slučaju nastupanja neke radiološke ili nuklearne, vanredne situacije. Kao primer naveo je situaciju koja može nastati usled sukoba u Ukrajini. Kao drugi razlog formalne prirode naveo je da, davanjem saglasnosti i primenom ovog sporazuma, Republika Srbija izvršava svoje međunarodne obaveze i na taj način se u još većoj meri usklađuje sa pravnim tekovinama EU, a Republika Srbija je potpisivanjem Sporazuma o stabilizaciji i pridruživanju, preuzela tu obavezu.

U diskusiji su učestvovali: Branimir Jovančićević, Ivana Parlić, Milimir Vujadinović, Dušan Radivojević, Dejan Bulatović, Zoran Stojanović, Jasmin Hodžić, Zoran Radojičić i Dušan Marić.

 Odbor je, sa 14 glasova za (jedan član Odbora nije glasao), doneo odluku da da saglasnost za privremenu primenu Sporazuma između Evropske zajednice za atomsku energiju (Euratom) i država nečlanica Evropske unije o učešću potonjih u dogovorima Zajednice za ranu razmenu informacija u slučaju radiološke vanredne situacije (ECURIE), do njegovog stupanja na snagu.

 Odbor će Odluku dostaviti Vladi Republike Srbije, kao i predsedniku Narodne skupštine, radi informisanja.

Sednica je zaključena u 13,09 časova.

Sastavni deo ovog zapisnika čini obrađen tonski snimak sednice Odbora.

 SEKRETAR PREDSEDNIK

 Milica Bašić Aleksandar Jovanović